*Velkommen*

*til*

PLASSEBAKKEN

BARNEHAGE SA



*Barnehageåret*

*2025/2026*

**BARNEHAGEÅRET 2025/2026**

Velkommen til Plassebakken Barnehage, ein barnehage der vi yter maksimalt for at barn og foreldre skal trivast og vere trygge. I dette heftet finn de litt informasjon om barnehagen. Dersom det er ting de lurer på utover dette, er vi berre glade for å få spørsmål.

*Det komande barnehageåret er vi organisert i 5 avdelingar.*

***Grankongla*** *– som er småbarnsavdeling (0 – 2 år). Ned trappa mot personalinngangen, så til venstre og inngang lengst aust.*

***Furutoppen –*** *som er småbarnsavdeling (0 – 2 år). Inn hovudporten, rundt bygget og inngangen lengst ned mot skogen.*

***Rognebæret*** *– som er ei mellomavdeling ( 2 – 4 år). Denne finn de dersom de går inn hovudporten og rundt bygget. Den første døra de kjem til er til Rognebæret.*

***Hasselnøtta –*** *som er ei mellomavdeling (3 og 4 – år). Denne ligg i kjellaren. Denne finn de dersom de går ned trappe mot personalinngangen, så til venstre og rundt heile nybygget. Evt. gjennom den grøne porten borte ved dyrehuset. Avdelinga har inngang på sørsida av barnehagen.*

***Bjørkebarken –*** *dette er avdelinga for 5 – åringane (skulestartarane). Dei held til ved grillhyttene og elles i skog og mark. Dei har også førsteprioritet til å nytte gymsalen i periodar med mykje kulde eller regn.*

***Kontor og administrasjon -*** *finn de dersom de går ned hovudtrappa og brukar inn­gangen på nordsida. (Ned trappa og rett fram).*

**ÅPNINGSTID**

07. 00 - 17.00.

Dei tilrettelagde aktivitetane (t.d. turar) er i tidsrommet kl. 09 00 til kl. 14 30.

Ingen **må** komme til kl. 09 00, men **gi beskjed** til barnehagen dersom barnet ikkje kjem eller kjem seinare enn kl. 09 00.

Barnehagen er *heilårsopen*\*, men mellom jul og nyttår, i påskeveka og elles i sommarferien **kan** barnehagen verte stengt i periodar. Vi har dei siste åra hatt stengt i veke 29 og 30 på sommaren. Vi har ferieregistrering i januar/ februar, så de vil få nærare beskjed om feriestenging for sommaren 2026 etter dette.

*\*For 2025 og 2026 er det beslutta at barnehagen er stengt i romjula og i påskeveka. Sommaren 2025 er barnehagen stengt 3 veker.*

**PLANLEGGINGSDAGAR**

Personalet har 5 planleggingsdagar i løpet av eit barnehageår, og desse dagane er barnehagen stengt. Dagane er satt av til felles skulering/kurs med andre barnehagar i kommuna, eller til internt arbeid på huset. Sjå eiga **Barnehagerute** for meir info.

 **OPPHALDSBETALING**

I Plassebakken Barnehage SA følgjer vi reglane om makspris (5 dagar pr. veke). Frå 1.august 2024 er dette 2000 kr pr mnd. for 100 % plass. Matpengar kjem i tillegg, og utgjer kr. 360 pr. barn pr. mnd. Søskenmoderasjon er 30 % for barn nr. 2, og for barn nr. 3 er plassen gratis. **Som hovudregel tilbyr vi 100 % plass til dei som får plass hos oss.**

**MÅLTID I BARNEHAGEN**

**Frukost kl. 08.30 (avdelingane kan ha ulike ordningar):**

Dei som skal ete frukost, har med seg matpakke, yoghurt e.l. Drikke serverer vi. (Vi har lettmjølk, men sei frå til personalet dersom barnet må ha noko anna, så ordnar vi med det).

**Hovudmåltid kl. 11.00 (ca.):**

Vi serverer grovt brød og knekkebrød. Vi varierer med div. pålegg og grønsaker, og barna forsyner seg og smørar maten sin sjølv så langt dei klarer det. Dei som treng det, får sjølvsagt hjelp. Av og til lagar vi «middag» eller har spesielle fest - og kosedagar. Då er det mykje sunn og spanande mat som barna er med på å lage. Hugs å seie frå om spesielle omsyn når det gjeld maten barnet ditt skal ha i barnehagen (spesielt ved allergi, o.l.)

**Fruktmåltid kl. 14.30 (ca.):**

Barna får frukt/grønsaker og drikke + knekkebrød/ skive om behov. Av og til yoghurt.

**Bursdagsfeiringar:**

Når barnet ditt fyller år, markerer vi dagen på ein fin måte i barnehagen. Avdelingane har ulike måtar å markere bursdagar på tilpassa barnets alder. Bursdagsmat kan vere smoothie eller smoothie- is, evt eit varmt måltid.

**Vi legg vekt på å innarbeide gode kosthaldsvanar, og oppfordrar foreldre til å tenke over innhaldet i matpakken til barna. Dei fleste har med ei drikkeflaske til barnehagen, og vi minner då om at den beste tørstedrikk er vatn – ikkje saft.**

**ÅRSPLAN**

Kvart år utarbeidar vi ein plan for verksemda, og planen skal bl.a. beskrive det pedagogiske arbeidet. I tillegg informerer vi om konkrete periodeplanar i vår månadlege informasjonsavis ”Nytt frå Plassebakken”, ein fellesdel for alle avdelingar og ein del som avdelingane sender ut sjølve til sine familiar. Det er personalet som utarbeidar årsplanen på bakgrunn av dei til ei kvar tid gjeldande lover og retningslinjer, og planen vert endeleg fastsett i barnehagen sitt samarbeidsutval, der foreldra har 2 representantar.

[**http://www.plassebakken.no**](http://www.plassebakken.no) **(foreldreportalen KidPlan)**

Dette er heimesida til barnehagen. Foreldreportalen KidPlan krev innlogging. Dette får du når vi får registrert e-postadressa di. Her kan de lese om pedagogisk arbeid, praktisk informasjon, sjå bileter frå turar og aktivitetar, vekeplanar, osv. Det er også her de skal registrere ferie og fridagar, og evt. sjukedagar på barna. (Send gjerne tekstmelding eller ring til avdelinga i tillegg). Det er lurt å laste ned appen KidPlan og tillate push-varsel frå denne. Då får de beskjed om nye innlegg frå avdelingane.

**FORELDRESAMTALAR/FORELDREMØTER**

Dei pedagogiske leiarane/ barnehagelærarane på kvar avdeling inviterer foreldra til samtalar 2 gonger pr. barnehageår. Det er også høve til å be om ekstra samtalar med styrar eller pedagogisk leiar ved behov.

Foreldremøte for alle foreldre blir halde etter behov, men minst ein gong i året. Desse møta konsentrerer seg om det pedagogiske innhaldet, informasjon frå barnehagen og samarbeid mellom heim og barnehage, etc. Vi ønskjer også å få til gode tema-møter, der foreldre kan reflektere saman om ulike gleder og utfordringar i kvardagen.

**FORELDRERÅD**

Foreldrerådsmøte vert halde etter behov, og det er leiar av foreldrerådet som kallar inn. Alle foreldre er automatisk medlemmar av foreldrerådet, og det er foreldra som vel sin leiar og nestleiar. Foreldrerådet skal støtte opp om samarbeidet mellom heim og barnehage. Leiar og nestleiar vert valde på det første møtet om hausten, og desse to utgjer foreldrerepresentantar i samarbeidsutvalet (SAMU). Foreldrerådet skal kunne uttale seg om saker som er viktige for foreldra sitt forhold til barnehagen før SAMU fattar sine vedtak.

Kvar og ein av foreldra har rett til å melde frå til foreldrerådsleiar dersom det er saker du meinar bør takast opp.

Ved avstemming i foreldrerådet, vert det gitt ei stemme for kvart barn.

**DATO FOR OPPSTART**

Det er viktig at du tenkjer over kva dato du har avtalt med arbeidsgjevaren din at du skal vere tilbake på jobb etter endt foreldrepermisjon. Gi beskjed om at du har eit barn som skal begynne i barnehage, og at du reknar med nokre dagar med tilvenning i barnehagen. Vi kan dessverre ikkje opne for at tilvenningsdagane blir lagt til dagane før datoen de har fått tildelt plass i frå. F.eks. dersom de har fått tildelt plass frå 15. august er dette **tidlegaste** dato for tilvenning/oppstart i barnehagen. Det kan også vere at de vil få tildelt/vi gjer avtale om første dag for oppmøte eit par dagar etter denne datoen. Forklaringa på dette er i så fall at det er mange nye barn som startar i barnehagen om hausten, og personalet har sett at å fordele oppstarten til dei nye barna over nokre dagar gjer at vi får betre tid til å ta godt i mot kvar einskild familie.

**KORLEIS GI BARNET EIN GOD START PÅ BARNEHAGELIVET?**

Tryggleik og trivsel betyr alt for eit barn som skal begynne i barnehagen. For nokon er det kanskje for første gong, eller ein har kanskje flytta og skal begynne i ein heilt ny barnehage. Uansett blir møtet med barnehagen ei stor oppleving for dei små. Å ta eitt steg om gongen er derfor ein føresetnad, både for barn og foreldre. Vi legg vekt på å skape tryggleik og ro i ei god atmosfære. **Sjå eige informasjonsskriv om dette.**

No er det slik at det ikkje berre er små barn som treng å kjenne tryggleik. Det gjer vi vaksne også, så ikkje føl at du masar og at det du lurer på er uviktig! Vi set pris på at du spør om ting du lurer på eller ønskjer å diskutere.

**KVIFOR GI BESKJED DERSOM BARNET DITT SKAL HA FRI?**

Vi fakturerar for barnehageplass 11 månadar i året, og juli er betalingsfri månad. Når de kjøper t.d. ein 5 – dagars plass, har de dette til disposisjon og står fritt til å bruke heile plassen eller delar av den. Barnehagen har som utgangspunkt at dersom vi ikkje høyrer noko anna, brukar de heile plassen. I nokre tilfelle ber vi likevel om tilbake­melding frå foreldre om de har tenkt å ta nokre fridagar. Dette er spesielt i samband med jul og påske, og haust- og vinterferie- veke. Dette er periodar vi av erfaring veit at mange barn tek fri frå barnehagen, og av den grunn er dette gunstige periodar for personalet å avvikle ferie/avspasering. Det beste for oss er dersom personalet kan gjere dette planlagt, og vi brukar derfor å oppfordre dykk til å vere flinke å gi beskjed dersom de veit at barnet dykkar skal ha fri.

Årsaka til at vi ønskjer å få beskjed er for det første å gi personalet moglegheit til t.d. å planlegge feriar og fridagar i god tid. For det andre er det slik at vi har begrensa midlar til å sette inn vikar ved ferie/ avspasering, og det er derfor fornuftig å bruke periodane då det likevel er færre barn i barnehagen til dette. Vi ber derfor om at de gir oss beskjed kvar gong barnet skal ha ein eller fleire fridagar – og også ved sjukdom (registrer i KidPlan).

**DUGNADSORDNINGA VED BARNEHAGEN**

Kvart **medlem** (familie) skal ha 15 dugnadstimar pr. barnehageår. Dette er vanlegvis 5 timar om hausten og 10 timar om våren. 1 dugnad = 5 timar, dvs. at det vert organisert 3 dugnader pr. barnehageår. Ein får godskrive 5 timar pr. dugnad uavhengig av om ein stiller med ein eller to personar, men samstundes treng ein heller ikkje jobbe dobbelt antal timar sjølv om ein har 2 andelar/2 barn i barnehagen. Kvar dugnad går over 2 laurdagar, der de får anledning til å velgje **ein** av desse dagane for kvar dugnad. Dersom det ikkje passar med laurdagane som vert sett opp, kan de ved å avtale direkte med dugnads­leiar eller dagleg leiar utføre oppgåver ein dag som passar dykk.

Vi ønskjer å legge vekt på det sosiale ved dugnader, med mellom anna felles lunsj med god dugnadsmat servert av 1 – 2 foreldre (som dugnadsoppgåve/barnehagen betalar råvarene).

Det er mogleg å kjøpe seg fri frå dugnad. Dette kostar pr. i dag kr. 600,- pr. dugnad. Foreldre ved Plassebakken Barnehage stiller på dugnad for at barnehagen til deira barn skal vere trygg og funksjonell og leve opp til ønska standard. Når du møter på dugnad, er det ditt eige barn du jobbar for. Barnet ditt får ein trygg og utviklande leikeplass dersom du stiller på dugnad nokre timar kvart år. Dersom berre nokre få foreldre stiller på dugnad, er det ofte personalet som tar seg av det løpande vedlikehaldet av t.d. gjerdet rundt barnehagen. Dersom dei fleste foreldre stiller på dugnad, får personalet konsentrert seg om den viktigaste oppgåva – som er å vere i aktivitet saman med barna og drive pedagogisk arbeid. Vi håper de vil sjå på dugnad som ein arena der de kan bli kjent med andre småbarnsforeldre. Foreldre som møter sett pris på den sosiale biten av det å vere ein del av foreldre­gruppa ved Plassebakken Barnehage, og med servering av felles lunsj legg vi godt til rette for dette.

Vi treng dugnads­innsats, så dersom du ikkje kan møte sjølv, så har du kanskje ein bestefar eller ein tante du kan sende?

**UTSTYR BARNA MÅ HA MED (sjå veileder om kle og utstyr)**

1. Ekstraskift. Vi vil gjerne at det ligg **minst eitt heilt skift** til ei kvar tid i korga til barnet.
2. **Høvelege** **kle** til all slags ver.
3. **Høveleg og godt fottøy** etter årstida.
4. Solkrem, solhatt/cap og solbriller når det er aktuelt.

Spør gjerne personalet om råd når det gjeld kva som er beste kleda til bruk i barnehagen dei ulike årstidene. Barna bør ha klede som held dei varme, er gode å røre seg i og som ein ikkje er redd for. Skal barnet få halde på fritt med aktivitetar og leik, kan ein ikkje ha finstasen på.

Det er flott dersom barnet brukar innesko eller tøfler.

**For dei yngste:**

1. Bleiar/salve
2. Potte (dei som brukar det)
3. Dyne/sengetøy/vogn eller reiseseng/myggnett/selar

**VI ER SVÆRT GLADE I KLE OG UTSTYR SOM ER MERKA MED NAMNET TIL BARNET ☺**